El Camp Municipal del Barri Biensa acull este dissabte el I Torneig Fran Gámez de categoria Querubí
01 de juny 2021

![Imagen sin texto alternativo.](/media/jxyl4vix/99-c-torneo-fran-gamez-presentacion.jpg)  
​

El Camp Municipal de Futbol Barri Biensa serà l'escenari del I Torneig Fran Gámez de la categoria Querubí, organitzat pel Biensa CF amb la col·laboració de l'Ajuntament de Sagunt a través de la delegació d'Activitat Física, Salut i Esport, i que se celebrarà este dissabte 5 de juny.

  

Durant la jornada, que arrancarà a les 9.30 hores i es prolongarà fins aproximadament les 14.00 hores, xiquets i xiquetes d'aproximadament 5 anys d'edat (data de naixement entre 2015 i 2016) d'algunes de les escoles més reconegudes del panorama futbolístic valencià disputaran una lligueta en estes instal·lacions en la qual s'enfrontaran tots els conjunts entre sí en partits de 20 minuts a una sola part. Pedreres com les del CD Castellón, Valencia CF, Villarreal CF, Levante UD i el propi Biensa CF participaran en el campionat.

  

L'esdeveniment no tindrà classificació ni finals per a evitar sotmetre als menuts i les menudes a una pressió excessiva per a la seua edat, atés que allò que es persegueix és que gaudisquen del dia i de la pràctica de l'esport. D'esta manera, l'organització ha programat també una pausa de descans a la meitat dels encreuaments en la qual se'ls repartirà fruita, aigua, refrescos i beguda isotònica i, al mateix temps, es buscarà que hi haja convivència entre els diferents grups. En finalitzar el torneig s'atorgarà una medalla commemorativa a cada participant i l'organització lliurarà diferents trofeus basats en criteris diferents als de la competitivitat segons es considere oportú.

  

L'alcalde de Sagunt, Darío Moreno, junt amb el regidor delegat d'Esports, Javier Timón, el president del Biensa CF, Sergio Joaquín Seco, el director esportiu de l'entitat, Daniel Porrero, i familiars del futbolista del municipi Fran Gámez han presentat este dimarts el torneig.

  

L'edil d'Esports ha volgut ressaltar especialment el gest de Fran Gámez, futbolista professional que actualment milita en el RCD Mallorca, que recentment ha ascendit a Primera Divisió, per prestar-se a donar el seu nom a este torneig i a col·laborar en ell, **«demostrant novament els seus grans valors humans i esportius i convertint-se en un referent i en un exemple per als xiquets i xiquetes que comencen la seua marxa en l'esport del futbol»**.

  

Així mateix, Timón ha agraït l'organització de l'esdeveniment al Biensa CF. **«Ens uneix la seua ferma aposta per l'esport femení i per l'esport de base com a projecte integrador, socialitzador i de formació en valors, garantint i construint amb el seu treball desinteressat una societat més igualitària, més tolerant i més sana»**, ha remarcat l'edil.

  

L'alcalde, per la seua part, ha definit la iniciativa com a **«fantàstica»** i ha posat l'accent en la importància de la formació en esport i tot el que ésta implica en el creixement en valors associats, **«des de l'esforç al treball en equip i per descomptat a l'esportivitat»**.

  

**«Hem de començar com més prompte millor amb eixa capacitat de transmetre eixos valors per a la societat»**, ha declarat Darío Moreno en este sentit. **«Els nostres clubs són els nostres grans banderers que ens permeten portar eixe esport de base a centenars de xiquets i xiquetes en la nostra localitat»**, puntualitzava, al mateix temps que animava a treballar **«a nivell col·lectiu per fomentar tots eixos valors, per fomentar l'esport, que és salut però que va molt més allà»**.

  

El president del Biensa CF, Sergio Joaquín Seco, ha donat les gràcies a l'Ajuntament i a Fran Gámez pel suport i la col·laboració en l'organització d'este torneig. **«Esperem que el torneig agrade a tot el món, apostem fermament pel futbol base en totes les seues categories (prebenjamins, benjamins, alevins i femení) i desitgem que este torneig es faça un bon nom i es faça gran»**, ha manifestat.

  

El director esportiu de l'entitat, Daniel Porrero, ha expressat el seu desig que esta jornada **«no sols siga un torneig on vinguen a jugar a futbol sinó que també siga una miqueta més lúdic»**.

  

  

*   [](http://www.facebook.com/sharer.php?u=https://aytosagunto.es/va/actualitat/el-camp-municipal-del-barri-biensa-acull-este-dissabte-el-i-torneig-fran-gamez-de-categoria-querubi/ "Facebook")
*   [](http://twitter.com/share?url=https://aytosagunto.es/va/actualitat/el-camp-municipal-del-barri-biensa-acull-este-dissabte-el-i-torneig-fran-gamez-de-categoria-querubi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-camp-municipal-del-barri-biensa-acull-este-dissabte-el-i-torneig-fran-gamez-de-categoria-querubi/ "Linked In")
*   [](mailto:?body=https://aytosagunto.es/va/actualitat/el-camp-municipal-del-barri-biensa-acull-este-dissabte-el-i-torneig-fran-gamez-de-categoria-querubi/)